Slovenska kronika, 12.5.2011


Naslov: IN.Medica - nov in obetaven razvojni center 

Napoved za voditelja:

V Kostanjevici na Krki sta včeraj popoldne ministrica za gospodarstvo Darja Radić in Dušan Plut, direktor razvojnega podjetja IN.Medica, ki združuje številne domače in tuje partnerje, proizvodna podjetja in inštitute, podpisala pogodbo o sofinanciranju tega razvojnega središča. Gre za projekt, ki ga sofinancirata gospodarsko ministrstvo in Evropski sklad za regionalni razvoj, ki bosta prispevala polovico od desetih milijonov evrov, ki jih bo ta center potreboval do leta 2014. Gre za enega od 18. razvojnih centrov v državi, ki je po besedah gospodarske ministrice eden najbolj obetavnih, saj naj bi razvijal medicinske izdelke za svetovni trg.

T- Iz Kostanjevice na Krki GORAN ROVAN /

X- Snemalec in montažer Jože Grajžl /

Razvojno središče IN.Medica se bo ukvarjalo z razvojem inovativnih medicinskih sistemov in novih metod zdravljenja, zato je že zdaj vanj vključenih več domačih in tujih podjetij, raziskovalnih inštitutov in drugih strokovnjakov.

T- DUŠAN PLUT /
X- direktor Razvojnega centra IN.Medica /

»Razvojni center ima namen delat niš produkte z medicinskega področja za cel svetovni trg. To je prvenstveno insulinska pumpa, je zelo velik projekt, drug velik projekt je razgradljivi »standy«, ki mislimo, da je popolnoma nov, tudi v svetovnem merilu je, novi produkt, ki bodo prinašali nova delovna mesta in novo dodano vrednost.«

Osrednjo vlogo v projektu nosi šentjernejsko podjetje Hyb, v katerem ravno zdaj razvijajo sistem invazivnega merjenja in brezžičnega prenosa signala krvnega tlaka med operacijo in pri intenzivni negi bolnika. Ta sistem je novost v svetovnem merilu in ga že preizkušajo v ljubljanskem Kliničnem centru.

T- DARJA RADIĆ /
X- ministrica za gospodarstvo RS /

»Vidim, da se odpira razvojni center na področju bio medicine, ki obeta veliko rast. Trendi povpraševanja po tovrstnih izdelkih so zelo veliki. Pomembno je to, da v centru delujejo podjetja, ki že ustvarjajo, ki že kreirajo proizvode na področju bio medicine, pomembno je to, da so zraven znanstveniki, da so zraven tudi uporabniki.«

Zato je gospodarska ministrica prepričana, da je prihodnost Slovenije ravno v takšnih združbah, kjer se združujeta znanost ter ambiciozna podjetja, ki svojo tržno nišo iščejo na svetovnem trgu.

